תושבי מזרח ירושלים: בין מחויבות לאומית פלסטינית לאזרחות ישראלית

עמדות של תושבי ותושבות מזרח ירושלים לגבי קבלת אזרחות ישראלית

תקציר:

מאמר זה מנתח את עמדותיהם של פלסטינים תושבי מזרח ירושלים כלפי קבלת אזרחות ישראלית. זאת, באמצעות ראיונות עומק אישיים עם 15 גברים ונשים בגילאים 65-18 בחלוקה מגדרית שווה. המאמר מצביע על המתח הפנימי והקונפליקט הזהותי סביב שאלה זו. מחד, המרואיינים מכירים בהקלות החומריות הכרוכות בקבלת האזרחות. מאידך, רמת ההזדהות שלהם עם הקולקטיב הפלסטיני (אך לא עם הרשות הפלסטינית) גבוהה. המאמר מצביע על מספר אסטרטגיות שנועדו להתמודד ליישב את המתח הזה. במוקדן: הפרדה בין ממדים שונים של החוויה הכרוכה באזרחות: הפרדה בין אזרחות כמסגרת שמעניקה הטבות גשמיות, אך נפרדת ברמה הרגשית מהזדהות עם הקולקטיב "הישראלי". בנוסף, חלק מן המראוינים פיתחו הצדקות מדוע קבלת הטבות ממדינת ישראל היא מוצדקת ורואיה ואינה משקפת בהכרח הזדהות אידאולוגית.

יתכן כי בזיקה להפרדה זו בזהות הישראלית, הציגו חלק מן המרואיינים הפרדה דומה ביחס לזהות הפלסטינית: הזדהות עם הקולקטיב הפלסטיני, אך רמת הזדהות נמוכה עם המסגרת המוסדית של הרשות הפלסטינית. חלק מן המרואיינים פתרו את המתח הפנימי תוך הדגשת חלופה זהותית שלישית: זהות ירושלמית.

כללי

מעמדה של ירושלים היא שאלת מפתח בסכסוך הישראלי-ערבי בכלל, ובסכסוך הישראלי-פלסטיני בפרט. העיר היא המוקד הדתי והלאומי המרכזי של שתי התנועות הלאומיות היהודית ציונית והערבית-פלסטינית. יתר על כן, חלק גדול מאירועי האלימות בין שני העמים במאה אחרונה החלו מניצוץ שהוצת בעיר או בסיבתה המיידית: החל מאירועי האלימות של מאי 1920 (מאורעות תר"פ) ועד לאלו של מאי 2021 (מבצע שומר חומות). ירושלים הייתה סוגיה חשובה בתהליכי ההשלמה שלא הבשילו בין ישראל לבין הפלסטינים בין השנים 1993 ו 2008. אופן הטיפול בה ממחיש עד כמה היא סוגיה רגישה: היא הוגדרה בהסכמי אוסלו כאחד מן הנושאים המצומצמים שאמורים היו להפתר רק בהסדר הקבע. בפועל, נוכח רגישותה היא נדונה רק למשך פרקי זמן קצרים בשלהי כהונותיהם של אהוד ברק בשנת 2000 ושל אהוד אולמרט בשנת 2008. (להרס 2013)

נגזרת מעניינת אחת של שאלת מקומה של ירושלים בסכסוך הישראלי-פלסטיני היא מעמדם של הפלסטינים תושבי העיר. האוכלוסיה הפלסטינית בעיר מהווה, נכון לסוף 2020, כ 38% אחוז מכלל האוכלוסיה בבירתה של ישראל. התושבים הפלסטינים זוכים למעמד של תושבי קבע ומיעוטם (פחות מעשרה אחוז) התאזרח. זאת, גם בשל הסתייגותם העקרונית מהכרה בשלטון הישראלי, וגם מכיוון שישראל מערימה קשיים בפני הפונים להתאזרחות.

במאמר זה אנו בוחנים שאלה זו לא מנקודת המבט של השחקנים הפוליטיים כמו הרשות הפלסטינית או ישראל, אלא דווקא מנקודת מבטם של תושבי העיר הפלסטינים. קונקרטית, אנו מתעניינים בשאלת המתח בין ההזדהות עם הלאום הפלסטיני, והבחירה של חלק (קטן) מן התושבים להתאזרח במדינה הנתפסת כאויבת של לאום זה. המאמר פותח בסקירה קצרה על הפלסטינים תושבי מזרח ירושלים. בחלקו השני הוא בוחן מקרוב את תהליך ההתאזרחות ומציג נתונים עיקריים לגביו. חלקו השלישי של המאמר נוגע במתח בין הזהות הלאומית הישראלית-יהודית, לזהות הלאומית הערבית-פלסטינית. בחלק הרביעי מוצגות שאלות המחקר מערך המחקר. בחלק החמישי - ליבת המאמר - אנו מציגים את עיקרי המסקנות מן הראיונות. בסיכום, אנו קושרים את ממצאי המחקר עם עבודות אחרות.

1. פלסטינים תושבי מזרח ירושלים

בעיר הבירה של ישראל התגוררו בסוף 2020 כ – 366000 פלסטינים שמנו כשלושים ושמונה אחוז מאוכלוסייתה. (הלשכה המרכזית לסטטיסטיקה 2021) אוכלוסייה זו מתגוררת בעיר המזרחית ("ירושלים הירדנית"), וכן בכפרים ומחנות פליטים שסופחו לישראל (ולעיר) ב - 1967. חלק מיישובים אלו מצויים מצידה "הפלסטיני" של חומת ההפרדה שהוקמה בשלהי האינתיפאדה'ה השנייה. אוכלוסייה זו נתונה במצב חוקי-משפטי מורכב בו זיקות לשלוש ישויות פוליטיות. ישראל, השולטת בשטח מאז 1967, העניקה להם מעמד של תושבי קבע במדינת ישראל. מעמד זה מקנה, בין היתר, זכות הם להצביע בבחירות המוניציפליות בירושלים, ולהנות מהטבות כלכליות וחברתיות כמו גישה לחוק בריאות חינוך ממלכתי ולתשלומי הביטוח הלאומי. המעמד גם מאםשר לתושבי הקבע תנועה חופשית ברחבי מדינת ישראל ולגן גם גישה חוםפשית לשוק העבודה הישראלי. בה בעת, המעמד אינו מקנה אפשרות להצביע לבחירות לכנסת ולקבל דרכון ישראלי. יתר על כן, מדינת ישראל יכולה לשלול מעמד זה. תושבי קבע אלה יכולים לפעול לקבלת אזרחות ישראלית בכוח חוק האזרחות וכאמור, חלק קטן מ האוכלוסיה הפלסטנית בעיר אכן עשה כך.

ירדן, ששלטה בשטח בין 1948 ו 1967, העניקה לחלק מן התושבים דרכונים המאפשרים תנועה בינלאומית, אך אינם מקנים אזרחות או זכות לשהייה ארוכה בירדן. מאז ההתנתקות הירדנית הפורמלית מן הגדה המערבית ב - 1988 נחלשה הזיקה הירדנית לעיר לרבות בהענקת ססטוס לתושבי העיר הפלסטינים.

מאז הסכמי אוסלו בשנת 1993 , הרשות הפלסטינית העניקה לתושבי העיר זכות הצבעה למוסדותיה. חלק מן המוסדות הפוליטיים הפלסטינים פעלו בעיר גם תחת שלטון ישראל. הידוע מביניהם, האוריינט האוס, נסגר על ידי ממשלת ישראל ב - 2001.

לעתים, מתנגשות הישויות הפוליטיות אלה סביב הזכויות לתושבי האזור. כך למשל, הרשות הפלסטינית אוסרת על אוכלוסייה זו להצביע בבחירות המוניציפליות בירושלים על מנת שלא להעניק לגיטימציה לשלטון הישראלי בעיר.

2. התאזרחות של פלסטינים תושבי ירושלים

מאז אמצע העשור הראשון של המאה הנוכחית, ניכר גידול משמעותי במספר מבקשי האזרחות הישראלית במזרח-ירושלים. בשנים 2000-2003 הוגשו פחות ממאה בקשות. בין השנים 2010-2016 הוגשו 700-800 בקשות מדי שנה, ומאז 2015, סביב אלף כל שנה. בשנת 2020, זינק המספר ל 2084- בקשות ( [הורודניצ'אנו](https://news.walla.co.il/writer/1180), 2021).

לשאלת ההתאזרחות בישראל ממדים פוליטיים מובהקים. הרשות הפלסטינית (וירדן לפניה) הסתייגו ממתן אזרחות זו, מכיוון שהמהלך משקף הכרה בריבונות הישראלית בירושלים, אותן הן דוחות. לישראל עמדה מורכבת יותר. מחד, קבלת האזרחות על ידי פלסטינים תושבי מזרח ירושלים תהווה נדבך נוסף בהכרה של תושבי האזור והמערכת הבינ"ל בריבונות שלה בעיר הבירה שלה. כידוע, עד ל 2018, לא הכירה אף מדינה בעולם בריבונות זו, ומאז, רק ארה"ב (ובעקבותיה הונדורס, נאורו וגואטמלה). להבנתנו, הכרה זו של וושנגטון אינה משתרעת גם לעיר המזרחית. בכדי שהעיר תוכר כחלק מן השטח הריבוני הישראלי יש צורך גם בהכרה של אומות העולם, אך גם בהגדרה עצמית של תושבי העיר. יתר על כן, הכרה של תושבי העיר בריבונות ישראל, עשויה להקל על הכרה בינ"ל בריבונות זו מכוח עקרון ההגדרה העצמית. מראשית ימי הציונות נסוב המאמץ הלאומי סביב הרצון להשיג רוב דמוגרפי בשטחה הריבוני ובשטחה של ירושלים. כך למשל, באתר תיירות בולט (משכנות שאננים) הוצג שלט המראה כי בירושלים היה רוב יהודי מאז אמצע המאה ה - 19. רוב פלסטיני בעיר או במדינה בכלל, עשוי להביא לאובדן השליטה היהודית במערכת הפוליטית המוניציפלית והארצית, עניין המנוגד לרעיון הציוני של ריבונות יהודית אקסקלוסיבית. לכן, אי הענקת מעמד מלא לפלסטינים תושבי מזרח ירושלים, מקל על ישראל בכך שהוא מאפשר את המשך קיום השליטה היהודית הפוליטית במדינה. העבודה כי הפלסטינים תושבי מזרח העיר נמנעים מליטול חלק בבחירות העירוניות תורם להשגת יעד זה ברמה המקומית. ברקע הדברים עומדת ירידה בחלקה היחסי של האוכלוסיה היהודית וועלייה בחלקה של האוכלוסייה הערבית. היחס בין שתי האוכלוסיות היה 26:74 בשנת 1967, 72:28 בשנת 1990, 68:32 בשנת 2000 וכאמור 62:38 בשנת 2020 (קורח וחושן 2020, עמ' 16)

3. בין שתי זהויות מסוכסכות

חוקרים ואנשי מעש רבים תופסים את הזהות הקולקטיבית הישראלית-יהודית והזהות הקולקטיבית הערבית-פלסטינית כמנוגדות.

הסכסוך הישראלי-פלסטיני הוא גם סכסוך על יחידת שטח נתונה אך גם סכסוך זהותי שכן מקורו וסיבת התמשכותו נעוצים בהכחשת הלאומיות של הצד השני וזכותו להקים מדינה בשטחי א"י\פלסטין, גם בו צד אחד לפחות רואה בזהות הלאומית של הצד השני, או בתרגומה של זהות זו למישור הפוליטי דהיינו ל"מדינת לאום" סכנה לזהותו הלאומית העצמית. לכן כופר צד זה בהגדרתו של הצד השני ובזכותו להגשים זהות זו במסגרת מדינה לאומית. על פי טענתה של יהודית אורבך, סכסוך זהותי זה מעוגן במטה-נרטבים ובנרטיבים לאומיים מנוגדים, ועל כן קשה ליישבו. (אורבך,י', 2010).

קיימת דינאמיות בשיח הזהות הפלסטיני, כאשר שיח זה והגדרותיו משתנות על פני ציר הזמן כפונקציה של משך הכיבוש הישראלי בשטחי הגדה המערבית, וכפונקציה של הקול הדובר. אחת מן התוצאות של מדיניות הכיבוש היא האצת תהליך ההאחדה מחדש בין זהותם של הפלסטינים בישראל והפלסטינים בשטחים. כלומר עצם החיים של פלשתינאים תחת שלטון ישראלי מחדד את ההבחנה בין זהות לאומית לבין זהות אזרחית אך לא בהכרח מייצר מצב שבו זהות אחת דורסת זהות אחרת. כלומר ייתכן ויתרחש ריבוי זהויות בקרב האזרחים הפלשתינאים באופן שמחד, יעמיק את הקונפליקט הפנימי שלהם, אך מאידך, הם לא ידחפו כדי לפתור אותו, במטרה להמשיך ולהחזיק בשתי הזהויות (שנהב, 2001).

4. שאלת ומערך המחקר

נוכח המתח בין הזהות הפלסטינית והזהות הישראלית, ומכיוון שקבלת אזרחות היא סמן מרכזי של זהות לאומית, אנו מבקשים לבחון כיצד תופסים פלסטינים תושבי העיר את מהלך ההתאזרחות הישראלית שלהם ושל עמיתיהם. קונקרטית, כיצד מיישבים תושבי העיר את המתח הברור בין תעודת זהות ישראלית לבין הזדהות קולקטיבית עם הלאום הפלסטיני. לשם כך, קיימנו 15 ראיונות עומק עם תושבי העיר. מרביתם (12) תושבי קבע ומיעוטם (3) אזרחים ישראלים. הפניה לראיונות עומק נבעה משאלת המחקר והרצון שלנו להבין את העולם הפנימי של המרואיינים, ובייחוד המשמעות שהם מעניקים לקבלת האזרחות. המרואיינים גוייסו בשיטת כדור שלג, תוך הקפדה על קיום שיוון מגדרי. הראיונות בוצעו בשנים 2019-2020 בפגישות אישיות. מדגם כדור שלג נבחר מכיוון שמצאנו אותו יעיל ל להתמודדות עם מחקר בסביבת קונפליקט ב"חברות שוליים" וסייע לנו להתמודד עם החש וחוסר האמון שמראויינים רים שידרו בראשית הדרך.

4. ממצאים ומסקנות

הזדהות גבוהה של תושבי מזרח ירושלים עם הקולקטיב הפלסטיני:

מרבית המרואיינים מדווחים על רגשות שייכות לקולקטיב הפלסטיני בממד הלאומי והתרבותי. זאת, על אף הפיצול הפוליטי בין אזורים שונים: ירושלים, הגדה המערבית, עזה, ישראל, והתפוצות. מקור הזהות אצל חלק מן הדוברים הוא הגדרה עצמית, בעוד שאצל האחרים נכרת עמדה "פרימורדילית" המציגה את שורשי הזהות בקשר דם. אחרים שמים את הדגש על זהות בשפה, מנהגים וחזון עתידי משותף, במשתמע, מדינה פלסטינית.

ניתן לראות שהמרואיינים "מתחזקים" את הזהות הפלסטינית שלהם באמצעות פעילויות תרבותיות מגוונות. נראה שפעילויות אלו חשובות כדי לשמר את הזהות שלהם כשייכים לעם הפלסטיני. יש לציין כי חלק מהנבדקים המשתייכים למיעוט הנוצרי מרגישים קשר פחות חזק לקולקטיב הפלסטיני ולמעשה מרגישים מבודדים יותר. לכן, הם מרגישים שיש להם מרכיב נוסף בקונפליקט הזהות שלהם. אחרים מכירים בשונות הנובעת מאיכות החיים הטובה יותר בירושלים בהשוואה לגדה המערבית.

זכריא: "אני מרגיש שכל הפלסטינים הם עם אחת אם הם ערבי 1948 או פלסטינים שנמצאים בתפוצות או בגדה המערבית כולנו עם אחד. בשבילי אין הבדל בין הפלסטינים שנמצאים במקומות שונים... אין חשיבות למקום הלידה של האדם אלא החשוב מידת השייכות שלו למשל נראה לפעמים אדם פלסטיני חיי בארצות הברית ושייך ללאום הפלסטיני בעמדתו ואופן החיים שלו לפעמים יותר מאנשים שחיים בתוך פלסטין".

פאטמה: "אני מגדירה את עצמי כפלסטינית, מערכת היחסים ביני לבין שאר הפלסטינים ברשות היא מערכת יחסים הומוגנית...הפלסטיני הוא האדם המאמין בזהותו הפלסטינית וזרעו פלסטיני והסבתות שלו פלסטינים".

אחמד: "הפלסטיני בעייני הוא האדם המגדיר את הזהות שלו כפלסטיני . היחסים ביני לבין שאר הפלסטינים בגדה המערבית היא יחסים לא כל כך נוחה משום שהם מסתכלים אלינו אנחנו הירושלמים חיים ברמת חיים יותר גבוהה מהם. למרות שאנחנו עם אחד אותו עם אבל התנאים והמקרים ההיסטוריים והכיבוש חייב אותנו לחיות בצורה שונה"

איהאב: "אני רואה עצמי כמו כל פלסטיני בלאומיות שלו, במנהגים שלו, בתוכניות שלו בשפה שלו." מחמד: "אני רואה את עצמי כמו כל פלסטיני בגדה המערבית אנחנו עם אחד. ההבדל הוא בתהליך החיים וברמת החיים והעבודה שלנו בירושלים".

פתחי: "הקשר ביני לבין שאר הפלסטינים הוא קשר הדוק וטוב, הדוק באותו עם ובאותו אדמה" אמין: "הקשר ביני לבין העם הפלסטיני הוא קשר הדוק אנו עם אחד. ערבי 1948 ,הירושלמים, גדה המערבית הפלסטינים בתפוצות כולנו עם אחד 15 מיליון פלסטיני הוא עם אחד...אני משתתף בפעילות פלסטינית למשל מוזיקה, הבן שלי גם מנגן ואנו משתתפים. וההשתתפות היא מפחיתה מהסבל של העם הפלסטיני. למשל יש לנו חבר, אסיר בבית הסוהר בעת שחרורו הכנו לו הפתעה של מסיבת חתונה מושלמת עם אולם ואורחים".

ח'ורי: "הקשר ביני לבין שאר הפלסטינים אנו עם אחד"

נדים: "הקשר ביני לבין שאר הפלסטינים הוא קשר הדוק ומאוד טוב. באופן אישי אני יש לי השתייכות לאומית רבה למרות שיש לי הרבה התנגדות למהלכים פוליטיים כלפי הרשות הפלסטינית אם במהלכים מקומיים או בינלאומיים. גם הקשר בינה לבין תושבי ירושלים. אבל מקרים אלו לעולם לא הפחיתו או פגעו בהשתייכותי הלאומית או בקשר הטוב עם הפלסטינים בני עמי....מהי הזהות הפלסטינית היא תרבות שפה מנהגים אדמה שמאחדת את הפלסטינים, גורמים אלו הם מרכיבים מרכזיים להתפתחות הזהות הפלסטינית... כתוצאה מכך נוצר מצב של זהות פלסטינית ממוסדת. אני פלסטיני בעל שפה אחת בעל אותו מנהגים בעל אותו מקרים היסטוריים שמאחדים את כולנו באותו אדמה ורגעים היסטוריים. אני כפלסטיני עם כל הפלסטינים מתחבר עם העם הפלסטיני הזה ברגעים של כיבוש ציוני מתחילת המאה 20 עד עכשיו"

עימאד: "הקשר ביני לבין שאר הפלסטינים הוא קשר הדוק וקרבה. קשר טוב. הפלסטיני הוא כל אדם נולד לאם ולאב פלסטיני אם הוא נולד בירושלים, בגדה המערבית, עזה או בתפוצות. אני פלסטיני למרות שאני חיי תחת שלטון ישראלי. הפלסטיני הוא פלסטיני ללא קשר למקום המגורים שלו או ארץ מולדתו".

אימאן: "הפלסטיני הוא כל אדם נולד פלסטיני למשפחה פלסטינית השתייכותו לאדמה ולעם הפלסטיני. אני רואה את עצמי פלסטינית בהשתייכותי לעם הפלסטיני ולאדמה"

סאבח: "הקשר עם שאר הפלסטינים הוא קשר קרבתי והדדתי. אנו עם אחד."

ג'ו: "הפלסטיני הוא כל אדם שנולד בפלסטין מאם ואב פלסטיני וזהותו והשייכות שלו לאדמתו הפלסטינית. אני רואה שאני ומשפחתי כשאר הפלסטינים הנמצאים בגדה המערבית משום שאנו עם אחד".

סאמי: "לרשות הפלסטינית אין שום השפעה... הפלסטיני הוא האדם השייך לזהות הפלסטינית בהתנהגותו, ובמנהגים שלו. הפלסטיני הוא כל האדם נולד פלסטיני ערבי אם הוא בתפוצות או בגדה המערבית או בירושלים אפילו ערביי 48."

תחושת ריחוק מפעילות הרשות הפלסטינית:

הרשות הפלסטינית נחשבת כיום במערכת הבינלאומית כיישות פרוטו-מדינתית הרשמית של העם הפלסטיני. באופן ספציפי, בהקשר הירושלמי, תושבי מזרח ירושלים הערביים מקפידים למלא את הנחיית הרשות, שלא להשתתף בבחירות המוניציפליות הנערכות מדי 5 שנים, על מנת שלא להעניק לגיטימציה כלשהי לשלטון הישראלי בחלק המזרחי של העיר הקיים מאז יוני 1967.

מדברי המרואיינים עולה כי הם אינם מרגישים קשר ושייכות משמעותיים לרשות הפלסטינית. מעניין לראות כי למרות תחושת השייכות החזקה של המרואיינים לקולקטיב הפלסטיני. ההסבר המרכזי הוא כי אין הם רואים ברשות כגורם רלבנטי וחשוב בחיי היום יום שלהם. מיעוט ידע להצביע על סיוע כלכלי מצומצם שהרשות מעניקה. ניכר כי הדוברים אינם מזדהים רגשית עם הרשות ואינם רואים בה כמייצגת את מאווייהם הלאומיים. אצל חלק מן הדוברים, מקור הבעיה הוא בעמדות שנקטה הרשות במו"מ מול ישראל בנושא ירושלים במיוחד הסכם אוסלו.

זכריא: "לגבי הרשות הפלסטינית אני חושב ורואה שהיא לא ממלאת את תפקידיה כלפי הפלסטינים וכלפי האיתנות של העם הפלסטיני. הבעיה הייתה בהסכמי אוסלו. הרשות הפלסטינית בהסכמי אוסלו הסכימה להשאיר נושא ירושלים לוויכוח אחרון מחמשת הנושאים העיקריים שעלו. כתוצאה מדינת ישראל התחילה להתנחל ולהשתלט יותר ויותר בירושלים והטילה מציאות חדשה בירושלים באופן יום יומי. אני לא מרגיש ולא רואה שהרשות הפלסטינית ממלאת את תפקידיה כלפי תושבי מזרח ירושלים היא רק מציגה סמלי לוגו בנושא ירושלים אבל במציאות אין אסטרטגיה ברורה לתמיכה בירושלים כבירת העם הפלסטיני."

אחמד: "החלטות הרשות הפלסטינית לא משפיעה עליי בכלל. אנחנו בירושלים בעולם אחר. חוקים, מהלך חיים, אווירה שונה לגמרי.... יש לי חוסר תקווה כלפיה והיא לא משפיעה עליי בשום אופן".

ח'ורי: הרשות לא משפיעה עליי מבחינה כלכלית, חברתית. ולא מזיקה לי.

פאטמה: "בוודאי יש עד עכשיו השפעה של הרשות הפלסטינית עליי, דרך למשל המסים משום שהייתי גרה אצל ההורים שלי בגדה המערבית, היציאה שלי והכניסה תלוי ברשות הפלסטינית. משום שיש לי מספר לאומי ישראלי כדי לגור בירושלים ואני מחדשת אותו כל שנתיים והוא לא קבוע וזה מתבטא שהנסיעה שלי לחו"ל לא מהכניסות והיציאות הישראליות אלה דרך גשר המלך חוסין "

מחמד: "לגבי הרשות הפלסטינית והשפעתה אני רואה בגדול היא תיתן עזרה כספית למי נהרס ביתו לא בסכומים גדולים, למרות שהם מקבלים ממדינות ערב תקציבים רבים לעזרת העם הפלסטיני".

פתחי: "אין לרשות הפלסטינית השפעה עלי או על משפחתי"

אמין: "מידת השפעת הרשות הפלסטינית עלינו אין שום השפעה משום שאנחנו תחת שלטון הכיבוש הישראלי"

נדים: "לגבי הרשות הפלסטינית הקשר שלי מתבטא בשכר שאני מקבל גם בקבלת מלגות לבת שלי שהיא סטודנטית בארצות הברית. אבל התמיכה הכספית הייתה תמיכה חלקית."

גוני: "השפעת הרשות הפלסטינית היא בגדה המערבית מתי שאנו נמצאים שם אנו מקפדים על הכללים של הרשות אבל בירושלים אין שום השפעה לרשות הפלסטינית."

עימאד: "לרשות הפלסטינית אין שום השפעה עליי או על משפחתי. בירושלים לא מרגישים בתפקדה של הרשות הפלסטינית"

גיל: "לרשות הפלסטינית אין השפעה עליי ועל משפחתי אפילו לא מרגישה בתפקדה"

סאבח: "לרשות הפלסטינית אין שום השפעה עליי בירושלים לא מבחינה מהותית, חברתית, שלטונית וחוקתית...אני לא משתף בתוכניות הרשות הפלסטינית ולא מעודכן. לגבי השפעת הרשות עליי אין השפעה עליי בכלל לא מבחינה פוליטית ולא כלכלית דרך אגב מבחינה תרבותית אנו עם אחד".

ג'ו: "אנו מזדהים עם העם הפלסטיני אנו עם אחד. לרשות הפלסטינית אין שום השפעה. בירושלים אנו לא מרגישים בהשפעת הרשות הפלסטינית".

הפרדה בין זהות לאומית פלסטינית לאזרחות ישראלית

האזרחות נתפסת כמספקת צרכים גשמיים גרידא. כלומר שתפקידה של מדינת ישראל רק לספק את השירותים האזרחיים הבסיסיים כגון בריאות וחינוך. יחד עם זאת, תושבי מזרח ירושלים לא מרגישים שלהשתייכות שלהם למדינת ישראל יש ממד זהותי מעבר לצד הבירוקרטי הטכני. במילים אחרות, המרואיינים מרגישים שעבורם, קבלת אזרחות היא כדי להישאר ולחיות רמת חיים והיא אינה סותרת את השתייכותם הלאומית הפלסטינית. חלק מן ההסברים:

המרואיינים במחקר הנוכחי ציינו כי שיש להם יחס קונפליקטואלי לגבי קבלת אזרחות ישראלית:

זכריא: "אף פעם לא בקשתי את האזרחות הישראלית ולא מסכים לבקש אותה משום שהאזרחות הוא נושא פוליטי ואני כפלסטיני שומר על הזהות שלי ועל קיומי כפלסטיני בירושלים. קבלת האזרחות והדרכון הישראלי מעיד על קבלה והסכמה בשלטון הישראלי בירושלים ובכך משמעתו וויתור על הזהות הפלסטינית ועל הלאום הפלסטיני. גם לאחרונה יש גל ממפלגות ועמותות לאי עידוד לקבלת האזרחות. בכך אנו מנסים להגן ולשמור על הלאום הפלסטיני ועל הזהות הלאומית של העם הפלסטיני בירושלים. הסירוב שלי לאזרחות הישראלית בא לידי ביטוי בשמירה על הלאומיות שלנו ועל אופן הזהות הלאומית הפלסטינית, ולהגנה על האוטונומיה ששואפים לה. בכך אנו רואים שאם יהיה הסכם בעתיד ההפרדה תהיה מי פלסטיני ומי ישראלי בעל האזרחות ודבר זה מאוד חשוב שהוא משנה אופן המשא והמתן שיש בירושלים... לגבי ההטבות המטריאליות שאנו מקבילים שאנו משלמים מסים. הטבות אלו הם לא מתנה מישראל אלא הם מכספים שכל החיים שלנו אנו משלמים. משלמים מסים, משלמים ביטוח לאומי ובכך הם מוכרחים להגיש לנו הטבות ושירותים. ואם הם יצאו ויישארו אותנו בלי כיבוש אנו נסתדר בכל".

פאטמה: "אני רואה האדם הירושלמי שמקבל דרכן ישראלי ואזרחות הוא מבקש אותה ומקבל אותה כדי להקל על החיים שלו מבחינה ביטחונית וחיי יום יום גם... סיבה נוספת לשמה הירושלמי הפלסטיני מקבל את האזרחות היא המוטיב החומרי, למשל, זהות פלסטינית בגדה המערבית לא כוללת את הזכויות וההטבות שמקבל הירושלמי דרך האזרחות הישראלית. ואנחנו מרגישים את ההבדל בין הירושלמי הפלסטיני לבין הפלסטיני שחיי תחת שלטון הרשות הפלסטינית. מי שיש לו האזרחות הישראלית הוא יותר בטוח בעתיד שלו ושותף בתנאיי החיים יותר מהפלסטיני בעל זהות פלסטינית.... אפילו אני מרגישה שבעל האזרחות הישראלית בירושלים יותר בטוח וטון הקול שלו יותר גבוהה מהאנשים בעלי מעמד תושב קבע. וזה מתבטא בהרשאות שהוא מקבל כמו תהליך הנסיעה לחו"ל, זכויות חברתיות לימודים אקדמיים, נגיד שהעולם מולו יותר פתוח."

אחמד: "אני לא יכול לחיות באותה רמת חיים שיש בירושלים אם אני גר בגדה המערבית משום שאין לרשות הפלסטינית משאבים, שעת העובד נמוכה אין שירותים חברתיים. בחברה הישראלית למשל הצעיר יכול להתקדם ולבנות את עצמו בנקודת אפס. וזאת לסיבות רבות: בגדה המערבית הגבלות רבות הסגר שנעשה לפעמים גם פוגע במשק הרשות, ההגבלה בשוק העבודה, יבוא ויצאו בהסכמת מדינת ישראל... כל ההגבלות האלו הם סיבות לחוסר משאבים ורמת חיים אמצעית לנמוכה, יחסית לחיים שיש בירושלים... כירושלמי אני לא מסרב את האזרחות. אנו רוצים להבין שהשלטון בידי מדינת ישראל ואני בתוך ירושלים אם מדבר על הלאומיות הפלסטינית לדעתי זה סימבולי, המציאות אחרת. למשל אם אני צריך הגנה או קרה לי משהו אני קורא למשטרה והיא באה לעזור אליי... משום כך אני צריך להבטיח למשפחה שלי ולעצמי רמת חיים טובה, בטיחות, תקוות חיים ברגע זה החשיבה על הלאומיות יורדת ואין לה מקום ברגע של הישרדות אין מקום לסולידריות ".

איהאב: "בקשתי את האזרחות כדי לשרוד ולחיות וכדי לקבל הטובות חומריות ושירותים וזה לא מתנגד עם הלאומיות הפלסטינית שלי אני פלסטיני ואשאר פלסטיני. השייכות הלאומית שלי לא נקבעה ע"י סוג המסמך ואזרחות שאני נושא, למשל יש פלסטיני בעל אזרחות אמריקאית הוא יגדיר את עצמו פלסטיני"

מחמד: "מבחינה חומרית האזרחות מאוד עוזרת לנו. נכון שאני מבקש את האזרחות אבל במקביל אני בעל לאומיות פלסטינית. אנחנו פלסטינים שיש לנו חשיבה אופטימית וחירות לאומי פלסטיני. האזרחות היא רק להקל את החיים של יום יום ולא מבחינה עקרונית אחרת אנו מבקשים אותה. זאת אומרת, אני מסכים לקבל את האזרחות רק להקלה בדרכים ובנסיעה ורמת חיים גובהה ומכובדת ולא יותר. ואם אני לא מסכים לקבל את האזרחות זאת מסיבה שאני בעל לאומיות פלסטינית. אם אין תנאים חומרים אלו אני לא מבקש אותה"

פתחי: "למרות ההטבות החומריות שמקבלים מהאזרחות הישראלית, בקשת האזרחות היא סתירה ויש בה פגיעה בלאום הפלסטיני. בעיני סתירה גדולה בלאום הפלסטיני.לגבי ההטבות החומריות למשל: ביטוח לאומי, ביטוח בריאות, פנסיה.. אנו משלמים מסים ומשלמים לביטוח לאומי לכן הם מקבלים כסף כדי לתת שירותים חברתיים או הטבות חומריות"

ח'ורי: "לגבי ההטבות והשירותים אנו מקבלים אותם בזכות הקיום שלנו ותשלומי המסים שמשלמים...אין קשר בין האזרחות הישראלית שיש לי לבין השתלבותי בחברה הישראלית. גם ערבי

1948 קבלתם לאזרחות לא פוגעת בזהותם ובלאום שלהם משום שאזרחות זאת הוטלה עליהם" נדים: "הכלכלה ברוב המקרים היא הקובעת את המצב הפוליטי במדינה. ולפעמים היא המעצבת את הזהות. לפעמים הכלכלה היא הקובעת את מעמדו של האדם. ולפעמים הפוליטיקה עצמה היא קובעת את עמדתו של האדם. בהתבסס על זה אנו מדברים על תושבי ירושלים בדרך כלל ובמיוחד בתקופה זאת החשיבות של תושבי ירושלים הולכת אחרי הרציונל החומרי, והאינטרס הכלכלי האישי. כתוצאה מכך אנו רואים שיש אחוז מתושבי ירושלים שהגישו בקשה לקבלת אזרחות וקבלו. גם בימים אחרונים שמענו שיש מספר רב של אנשים שמגישים בקשות נראה לי שיש הקלות יותר ממה שהיה לפני... כל זה לא אומר שיש התנגדות בין ההטבות החומריות שהם מקבלים לבין השתייכותם הלאומית. אין התנגדות זה לא אומר שהם לא שייכים לאומית לעם הפלסטיני אם הם מקבלים קצבת ילדים. אנו נשארים להרגיש ולהאמין שהפלסטיני הוא פלסטיני בכל מקום הוא נמצא בו... ברגע שאני מקבל הטבות מטריאליות זה ניתן להשפיע על השתייכותי הלאומית הפלסטינית (דרך איכות חיים גבוהה) לא חייב שההשפעה תהיה גדולה."

גוני: "בקשתי את האזרחות הישראלית כדי לנסוע ממקום לאחר בלי ויזה ובשל והקלות בנסיעה. בתעודת המעבר אנו צרכים להכין המון אישורים תהליך מאוד ארוך. בדרכון הישראלי אין צורך לתהליך קשה כזה... אני בכל החיים שלי הייתי מסרב את רעיון בקשת האזרחות הישראלית. כל הזמן הייתי רוצה להישאר עם תעודת הזהות הירושלמית. לאחרונה הגעתי למסקנה שאין לי דרכון פלסטיני שיכול לנסוע דרכו לכל מקום ואין לי דרכון ישראלי, דרך תעודת המעבר לאסי בסי אני מתקשה כל נסיעה עוצרים אותי לחקירות קשות...למשל אם היה מצב של חירום כמו עכשיו משבר הקורונה המדינות בתעודת המעבר לא עוזרים לי לחזור הביתה אין למי לפנות לא לשגרירות ירדנית ולא לשגרירות פלסטינית. בפועל מי שמקבל אזרחות ישראלית הוא משפיע בתחומים רבים...דרך האזרחות אני מרגיש יותר בטוח בחיים. וקבלת אזרחות ישראלית לא מסתירה את הלאומיות הפלסטינית בכלל. למשל הפלסטיני שחיי בקנדה הוא פלסטיני כל החיים שלו . הפלסטיני בעייני הוא האדם הנולד באדמה זאת הוא ממקור העיר הזאת. אנו כולנו עם אחד אבל ההפליה הדמוגרפית

וגיאוגרפית היא סיבה שאנשים מאותו עם מרוחקים... קבלת האזרחות הישראלית לא סותרת את התרבות הפלסטינית שלי ולמשפחתי. גם לא מתנגד ללאום הפלסטיני שלי. אני נשאר פלסטיני ומחנך את הילידים שלי ערכים פלסטינים. האזרחות היא מסמך שאני צריך אותה כדי לחיות. מבחינה ערכית היא לא משפיעה על השייכות שלי ועל הערכים הלאומיים הפלסטינים. והאזרחות לא מפחיתה מזהותי הפלסטינית אני לכל מקום אני נוסע בעולם אני אומר שאני פלסטיני".

עימאד: "קבלת תעודת זהות ישראלית לא מכחישה ולא פוגעת בזהותי הפלסטינית. גם לא קיימים ניגוד וסתירה בין תחושת השייכות הלאומית שלי לבין רצוני ליהנות מהטבות חומריות. אני רוצה לחיות ברמת חיים גבוהה ומכובדת וקבלת ההטבות לא פוגעות בזהותי. וקבלתה לא מעידה על השתלבותי בחברה הישראלית. גם לגבי ערביי 1948 הם הוכרחו לקבלת האזרחות וזה לא מתנגד עם הזהות הפלסטינית שלהם והלאומיות"

גיל: "לגבי קבלת האזרחות הישראלית היא בחירה אישית ואני לא חושבת שהיא פוגעת בזהותנו ובלאום הפלסטיני משום שיש לאזרחות מעמד נוסף שהוא לחיות ולשאר בירושלים ולקבל את ההטבות למשל: פנסיה, קופת חולים, ביטוחים. אבל הטבות אלו לא פוגעות בזהותנו ובלאום הפלסטיני. קבלת האזרחות היא להקל עלינו בחיים ולהוכחת קיומנו בירושלים. הקלה בדברים שונים למשל העברה בין מחסומים, מאוד קשה לאדם שאין לו אזרחות ישראלית הם מתייחסים לו בצורה לא מכובדת הוא צריך לחכות המון זמן יש התעללות וספק באנשים שאין להם אזרחות ישראלית. באזרחות הישראלית הם מסתכלים עלך בצורה שונה לגמרי. גם בנסעה לחו"ל בעל האזרחות הישראלית מתייחסים לו בצורה שונה מאדם בעל תושבות".

סאבח: "לגבי קבלת הטבות מטריאליות נכון שבגדה המערבית בתכונית הכלכלית שלה ובהגבלות שלה ממדינת ישראל אנו לא יכולים לחיות באותה רמה. אבל עניין זה לא מסתיר או מתנגד אם הגדרתי את עצמי כפלסטיני. הלאום הוא דבר עמוק שאתה חיי בתוך עצמך ולא יכול להכחיש את המקור שלך למרות שאנו מקבלים למשל: ביטוח לאומי, פנסיה, ביטוח בריאותי גם מבחינת שוק העבודה מאוד מתפתח בירושלים יחסית לגדה המערבית זה לא אומר שאני הופך להיות ישראלי".

ג'ו: "לגבי בקשת האזרחות אני רואה שזאת בחירה חופשית ואישית לכל אדם אם הוא רוצה. ואם אני מסכים לקבלת האזרחות הסיבות הם בראש ובראשונה היא להוכיח את קיומי בירושלים. ושנית לחיים יותר קלים ורמת חיים יותר גבוהה. דרך אגב אם מרכז החיים שלי בגדה המערבית אני לא יכול להגיע לרמת חיים כזאת. קבלת הזכויות של ביטוח לאומי, בראיות פנסיה וכו' הם דברים חיוניים בחיים שלנו אני צריך אותם ומשפחתי גם... אם אני הסכמתי לקבל את האזרחות הישראלית כדי לשפר את מצב החיים שלי בקשתי לא סותרת את השייכות שלי הלאומית הפלסטינית. ערביי 1948 הם גם פלסטינים בתרבותם ובשייכות שלהם למרות השתלבותם בחברה

הישראלית יותר".

הזדהות נמוכה של תושבי מזרח ירושלים עם מדינת ישראל ועם ירושלים:

מהראיונות עולה כי מרבית המרואיינים לא רק שמזדהים בצורה מועטה מאוד עם מדינת ישראל, כי אם מתנגדים לה. כלומר, המרואיינים הדגישו שהם לא מרגישים שמדינת ישראל היא חלק מהזהות שלהם והם בחרו למעשה אמנם לגור בגבולות המדינה, אך לנתק את עצמם ממנה במובן החברתי-תרבותי.

מהדברים גם עולה כי חלק מהמרואיינים מנסים ליישב את הסתירה בין הלאומיות הפלסטינית לבין האזרחות הישראלית לא רק על ידי הבלטת השיקולים הכלכליים הפרקטיים אלא גם באמצעות בחירה שלא לנקוט צד. כך, למשל, אחמד טוען שהוא "ירושלמי", וכך הוא נמנע מלהיכנס לוויכוח הזהותי. באותו האופן, גם איהאב מיישב את הסתירה בין שתי הזהויות בכך שהאזרחות הישראלית אינה פוגעת בלאומיות הפלסטינית, אלא יש לה אך ורק משמעות פרקטית מבחינה ביטחונית וכלכלית.

מרבית המרואיינים (בדגש על המוסלמים) הציגו שהם מסרבים לקבלת אזרחות משום שקבלה זאת מוכיחה את הקיום הציוני והישראלי בירושלים. גם בקבלה זאת הם מכירים בכיבוש הישראלי. מעניין לראות כיצד חלק מהמרואיינים רואים באזרחות הישראלית דווקא כאמצעי כדי להגן על הנוכחות הפלסטינית על אדמתם ההיסטורית.

זכריא: "לעולם אני לא רואה את עצמי ישראלי גם אם יש לי את התושבות (תושב קבע) הישראלית. התושבות היא רק מסמך הוכפה עלי ומוכיח רק את קיומי כירושלמי ממולדותיי. תושבות זאת לא פוגעת בלאומיות שלי ולא משפיעה עליי. אם תהיה לי או הייתה לי אלטרנטיבה לבחירה הייתי בוחר...בכלל לא שייך ולא משתלב בחברה הישראלית. אני בן 53 אין לי אף חבר ישראלי. אני גר ליד ההתנחלות של הגבעה הצרפתית התנחלות זאת מההתנחלויות הראשונות 1969 אבל אין לי שום קשר עם אף אחד... אין לי שום הרגשה של שייכות לכל מוסד ישראלי. גם מבחינה ביטחונית אני לא מרגיש, גם לא מייצגת אותי".

פאטמה: "אם נותנים לי לבחור בין דרכון פלסטיני וישראלי אני בוחרת בישראלי כדי לשאר באדמה זאת עם המשפחה שלי. מצד שני מבחינה נפשית זה לא נוח לי אני לא מרגישה שלימה עם עצמי במיוחד ברגע שעלו עניין "הסכם המאה" נתנו לנו הרגשה שצריכים לוותר על דברים כדי לקבל דברים אחרים. ואני לא אוותר על להיותי ירושלמית אני פה לא הולכת מאדמה זאת.. בשום אופן ופנים אני לא מגדירה את עצמי כישראלית".

אחמד: "הפלסטיני המקבל אזרחות ישראלית לא פוגע בלאומיות שלו משום שהאזרחות הזאת רק על המסמכים, הוא נשאר פלסטיני במה שהוא מאמין בזהותו הפלסטינית במנהגים שלו. המסמכים לא משנים את הרגשתו הלאומית הפלסטינית הערבית. אני לא יכול להכחיש שאני פלסטיני משום שאני נושא את האזרחות הישראלית. אבל אין לי ברירה אם רוצה לחיות בירושלים עליי לקבל את המציאות ולהסכים לקבל את האזרחות כדי לחיות....הפתרון בעיני הוא להגדיר את עצמי ירושלמי וזה פתרון. ואם שואלים אותי פלסטיני או ישראלי אני עונה ערבי. בשבילי לא משנה מי אני ומי האחר כולנו בני אדם."

איהאב: "קבלת הדרכון והאזרחות לא מפחיתה מהשתייכותי הלאומית הפלסטינית אלה היא מקלה עלי בחיי יום יום, למשל: שכירות דירה במקומות מסוימים, מעברים במחסומים. בקצור מי שיש לו דרכון ואזרחות ישראלית מרגיש יותר בטוח בחיים".

מחמד: "לגבי הדרכון והאזרחות הם מסמכים לא משפיעים על השתייכותי הלאומית הפלסטינית...אני מכיר הרבה אנשים שהם בעלי אזרחות ישראלית אבל הם פעילים פלסטינים לאומיים, גם אלה מתייחסים אליהם בצורה שונה בבית המשפט... ההשתלבות שלי בחברה הישראלית היא רק דרך העבודה. אני לא מרגיש בהשתלבות בחברה הישראלית".

נדים: "קבלת האזרחות לא מתנגדת עם ההשתייכות הלאומית הפלסטינית למשל ערבי 1948 הם עדיין בהתנהגותם פלסטינים ובמנהגים שלהם פלסטינים... מצד אחר יש אנשים שהשתלבו בחברה הישראלית והשתייכותם נראית ישראלית ואלו לא מאמינים בלאום הפלסטיני והזהות הפלסטינית נמסה. תנועה שיצא בעניין גיוס הנוצרים למען הגנתם. וזה מעיד על השתלבותם בחברה הישראלית וטשטוש את הזהות הפלסטינית. וזה גם מתבטא השימוש בשפה העברית הרבה מהם משתמשים בשפה העברית כשפת אם וזה גם מעיד על אובדן לזהות הפלסטינית הערבית".

עימאד: "נכון שיש הטבות מטריאליות אבל במקביל אנו משלמים הרבה כסף ומסים. אנו התרגלנו לחיות בצורה שונה ממה שיש בגדה המערבית אבל לגבי הלאומיות הפלסטינית והשייכות שלנו היא שייכות פלסטינית ירושלמית. למרות הכיבוש שהיה במלחמת ששת הימים אנו נשארים פלסטינים"

סאבח: "לגבי עריית ירושלים אני לא מרגיש שייך לה למרות שאנו משלמים מסים. אנו רק משלמים ופחות מקבלים. אני רואה שיש יותר הקפדה על החוק באזורים יהודים בירושלים. בשכונות שלנו יש מאוד הזנחה ולא אכפת לעריה אם יש תקלות מסוימות למשל בכבישים או בשכונות. וזה מתבטא במקרה של הילד שנטבע בביוב לפני כמה שבועות טבעתו הייתה בגלל הזנחת העריה. בבחירות המוניציפליות אני לא מששתף משום שהעירייה לא מדברת אליי ולא משקפת את הרצון שלי"

תחושת נחיתות וזרות במדינת ישראל ובירושלים:

מדברי המרואיינים עולה כי הם מרגישים מופלים לרעה על ידי מדינת ישראל ועל ידי עיריית ירושלים. כלומר הם מקבלים פחות משאבים ותקציבים לפיתוח בהשוואה לתושבים היהודיים. בנוסף לכך, חלק מהמרואיינים מרגישים שלמדינת ישראל יש מדיניות סדורה שתפקידה לפגוע בכל גילוי של התארגנות לאומית פלסטינית.

זכריא: "מבחינה משפטית אני מרגיש שאין הוגנות. אני עובד בעמותה לזכויות האדם ויש בעמודתה מספר של עורכי דין שהם מתעדכנים בנושאי הרסת הבתים או פינוי אנשים מביתם ואנו במקרים רבים נמצאים בבית משפט וצופים בהליכי הדיון ומרגישים שבית המשפט מייצג את מדינת הכיבוש שאנו חיים בכפייה תחת הכיבוש הזה. לכן אין אובייקטיביות בבית המשפט ובמיוחד בג"ץ היא משרתת את הריבונות העליונה... משנת 2000 מדינת ישראל סגרה והחרימה 45 ארגון פלסטיני. במטרתה לשים מיקוד על חוסן האנשים ומיקוד על ארגונים תרבותיים אלו. ופגיעה בזכות חופש הביטוי ובזכות ההתארגנות. וזאת מדיניות מתמשכת שאוסרת את התוכניות התרבותיות וסגירת המוסדות והארגונים...הם לא רוצים ארגונים ועמותות בירושלים. הם מנסים לנצל את האדם ואת אדמתו את שאר משאבי החיים שבסביבה שלו".

פאטמה: "המעמד תושב קבע והאזרחות הישראלית לא פוגעות בשייכותי הפלסטינית ובלאום

הפלסטיני שלי אני פלסטינית לנצח. אנו מקבלים את האזרחות במצבי כוח עליון ולא ברצוננו, גם בהיסטוריה לא נראה שיש הפיכה מקבילה בערכים, השלטון הכובש כפה עלינו כדי להגן על התיישבותנו במקום שנולדנו בו לקבל אזרחות שהיא לא מדברת אלנו מבחינה לאומית, תרבותית וחברתית. ובכך אתה בצורה אוטומטית מכיר בכיבוש ונותן לו לגיטימציה...מבחינה משפטית הם הישראלים והשלטון חושבים שבית המשפט הוגן ושוויוני אבל אני רואה וחוויתי שביתי המשפט עובדים על טון החזק והחלש. וחוויתי הוכיחה לי שהזכות בידי החזק יותר וכוח העליון הוא המחליט. הרגשתי באי שוויון הרגשתי שהוא לא הוגן".

אחמד: "השלטון הישראלי לא מתייחס אליי כאזרח ישראלי אני עדיין אזרח מסוג ב והרשות הפלסטינית מתייחסת אליי שאני בעל אזרחות ישראלית כתוצאה אני לא נוח לי כאן ולא שם לא יודע לאיזה צד אני הולך יש אובדן לזהות עצמית... עריית ירושלים לא מייצגת אותי לא בתוכניות שלה ולא במנהיגות שלה".

איהאב: "לגבי הפעילות של העריה היא מייצגת את הצד היהודי ואת העם היהודי. אני מרגיש שאין לי ייצוג בתוכניות שלה"

מחמד: "אני לא משתתף בבחירות המוניציפליות בירושלים משום שאני לא מאמין בקיום מדינת הכיבוש. גם לא שייך לעריה שהיא הורסת בתים של קרובי ושל השכנים שלי איך אני יכול להיות שייך לה?... העריה לא מייצגת אותי בפעילותה. אני רוצה לספר על אזור שנקרא "כפר עקב" אזור מוזנח לגמרי, אין חשמל אין תשתיות, אין מערכת ביוב טובה, אנשים בונים קומות אחד מעל השני. העריה רק מקבלת מהם ארנונה מקבלת כסף מבלי לתת להם שירותים חיוניים. אותו דבר באזור שנקרא "שועפאט"... מבחינה משפטית אני מרגיש שאין לי סיפוק יש אפליה בין שני עמים דרך ההתייחסות ודרך המהלך המשפטי"

פתחי: "העריה בירושלים לא נותנת %10 מהשירותים שלה למזרח ירושלים. אנחנו משלמים מסים והם משרתים את האזורים היהודים בפארקים ובתשתיות. אני מרגיש באפליה לאומית וגזעית נובעת מהעריה עצמה, למרות שמשלמים מסים כמו כל תושב יהודי אבל הם מזניחים ומשוללים את מזרח ירושלים. מבחינה משפטית גם יש אפליה. בעיני כל מחלקה ממשלתית בישראל היא מפלה".

אמין: "העריה לא מייצגת אותי אבל היא צריכה לספק שירותים לנו משום שאנו משלמים מסים. גם יש אפליה בין מקום שגרים יהודים וערבים."

ח'ורי: "אני לא משתתף בבחירות המוניציפליות בירושלים משום שלא מעניין אותי ואין לי שום הטבה אם השתתפתי. הפעילויות של העריה מדברות אליי ברגע שהם מציגים את הצרכים שלי כל הפעילויות הם משרתים את הצד היהודי לכן אין לי מה לעשות שם"

גיל: " בירושלים יש אפליה כלפינו כפלסטינים למשל, תראו את ההבדל בין השכונות היהודיות והערביות הבדל אדיר למרות שאנו משלמים מסים. תראו ההתייחסות בכבישים ההבדל בין יהודים ופלסטינים. לצערי יש פוליטיקה של אפליה אי שוויון מצבנו מורכב לא קל למרות שקבלת האזרחות תעניק לי יותר ויותר קיום בטוח בירושלים...העריה בירושלים לא מייצגת אותי משום שהיא משרתת את הצד היהודי. גם מבחינה משפטית הם מתייחסים אלינו כערבים ולא כאזרחים שווים". מדברי המרואיינים עולה כי הם מרגישים מופלים לרעה על ידי מדינת ישראל.

כפייה מצד מדינת ישראל:

מבחינת כפייה מצד מדינת ישראל עולה כי המרואיינים מרגישים שדברים רבים במדינת ישראל נכפים עליהם מכוח המדינה והשלטון המרכזי, מבלי שאיש שואל לדעתם. אחד הנושאים המרכזיים שתושבי מזרח ירושלים מרגישים שנכפה עליהם הינו הססטוס בו הם מצויים. תושבות הקבע הישראלית נעשתה לא מתוך בחירה אלא מתוך כפייה.

זכריא: "גם לגבי התכנים הלימודיים הם לאחרונה מנסים להכניס תכנים ישראלים לבתי הספר. משנת 1967 הם סגרו משרד החינוך הפלסטיני בירושלים שהוא מפקח על בתי הספר בירושלים והתחילו להכפיף את התכנים הישראלים על בתי הספר אז הייתה שביתה משך כמעט שנתיים עד שהממשלה הסכימה ללמד את התכנים שהיו בתקופה שירושלים תחת שלטון ירדני... אין לי ילדים ואם היה לי אני לעולם לא בוחר בבתי ספר ממשלתיים משום שיש שינוי בתכנים ויש פעילויות בלתי פורמלית שמטרתם אובדן הזהות הפלסטינית...עשינו בדיקה לתכנית שהם רוצים ללמד בבתי הספר בירושלים ומצאנו שהם רוצים להפחית מהתכנים הפלסטינים הלאומיים, מנסים לשנות בספור הנושא הפלסטיני ו"הנכבה" ההיסטוריה הפלסטינית שאסור לדבר על "נכבה".

פאטמה: "הירושלמי בעל מעמד תושב קבע הוא יודע שהוא חיי תחת כוח עליון, בנוסף את מרגישה שהשקפה הקהילתית כלפי הפלסטיני בירושלים בעל אזרחות ישראלית שונה מפלסטיני הירושלמי בעל תעודת מעמד תושב קבע. אני לא מסרבת ולא מבקשת את הדרכון הישראלי. ומי שמקבל את הדרכון והאזרחות אני לא חושבת שהוא בוגד אבל אני מבינה את המניעים לבקשתו את האזרחות הישראלית. בסוף הוא ירושלמי פלסטיני כמו כל הפלסטינים בתוך הקו הירוק הם אזרחי המדינה מדברים ערבית, המנהגים שלהם הם מנהגים פלסטינים נפלו תחת שלטון חדש ב 1948 שלטון הכיבוש שכפה עליהם לדבר את השפה העברית ונכפה עליהם להשתלב בחברה הישראלית. מי שנפל תחת שלטון הכיבוש הוא האופן בלתי נשלט הוא מתאזרח ובכוח, לצערי הרב".

מחמד: "לא בוחר בביתי ספר ממשלתיים משום שמשרד החינוך בירושלים מעוניין להרוס דור שלהם דרך המושגים והתוכניות בספרים ובדרכי הלמידה, ניתן לומר גם יותר קל להשפיע דרך התוכנית הלימודית. למרות שאנו משלמים הרבה כסף בבתי ספר פרטיים יחסית לבית ספר ממשלתית אני בעד בתי ספר פרטיים, לצערי יש משפחות שקשה להם לשלם סכומים גבוהים לבתי ספר פרטיים".

פתחי: "תעודת הזהות שיש לי תושב קבע אני לא בקשתי אותה הוכרחתי על קבלתי כדי להישאר בירושלים. לגבי הדרכון אשתי יש לה אני לא מסכים לקבל את הדרכון האזרחות משום שאני במדינת כיבוש ברגע שאני מקבל את האזרחות אני מכיר במדינת הכיבוש הזאת. אני נותן לגיטימציה לכיבוש האדמה הפלסטינית. הכיבוש קיים על אדמת עם אחר הכיבוש הוציא את האדם מאדמתו והוא הקים מדינה חדשה משלו הכיבוש הכריע והטיל שלטון וריבונות בלתי חוקיים על אדמה זאת, והוא גם הטיל את האזרחות הישראלית על עם פלסטיני בלאומו...אני פלסטיני למרות שיש לי תעודת תושבות ישראלית שהם הטילו אותה עלי הוכרחתי לקבל אותה כירושלמי ואני מתייחס לתושבות שיש לי כדבר רגיל משום שהוטלה עליי בירושלים".

אמין: "אני מסרב לבקש ולקבל את האזרחות. ותעודת התושב קבע שיש לי היא הוטלה עליי בכוח ולא בקשתי אותה אני מוכרח לקבל אותה כדי להוכיח את קיומי באדמה זאת. אבל לגבי האזרחות אם יהיה מצב שאנו מוכרחים לקבל אותה כדי להישאר בארץ מולדתנו אני אקבל אותה כדי להישאר בירושלים וכדי להגן על האופי הפלסטיני בירושלים ועל הלאום והזהות הפלסטינית... ברגע הסכמתי לאזרחות אני נותן לגיטימציה למדינת הכיבוש הזאת ואני בוחר לעבור תהליך קשה במשרד הפנים ובחיי יום יום ולא אקבל את האזרחות"

ח'ורי: "אני פלסטיני נוצרי ולא ישראלי. נכון שקבלת האזרחות פוגעת בלאום שלנו אבל אין בידנו דבר אחר הוכרחנו לזה. נולדנו בירושלים ואין לנו לאן ללכת אין לנו מדינה פלסטינית בירושלים כדי לקבל את האזרחות הפלסטינית. נולדנו בירושלים ונשארים בה. אם האזרחות הוכרחה עלנו אנו יכולים גם לראות את הנושא מזווית אחרת ולא פוגעת בזהותנו משום שדבר זה הוטל עלינו ולא בקשנו אותו. אנחנו והפלסטינים בגדה המערבית עם אחד אבל השונה הוא במשטר עצמו".

עימאד: "לגבי האזרחות (הכוונה לתושב קבע) היא הוטלה עלינו כירושלמים. אני מסכים לקבלת האזרחות הישראלית להוכיח את קיומי בירושלים אבל אם יש לבקשה מניעים פוליטיים אני מסרב. בירושלים אנו חיים במצב שונה שלטון שונה ממה שהיה לפני 1967 .שלטון הכיבוש עצב את ירושלים המזרחית מבחינה תרבותית חברתית ופוליטית".

סאבח: "אני בעל תושב קבע שהוכפפה עליי אני לא בקשתי אותה אחרי המלחמה 1967 .הוכרחנו לקבל אותה בגלל הכיבוש. אני גם מתנגד לקבלת האזרחות הישראלית משום שקבלה זו מוכיחה את שלטון הכיבוש בירושלים וקבלתי לאזרחות היא מעידה על הכרות במדינת הכיבוש. אני מסכים לקבל אותה אם יכריחו אותי לקבלתה על תנאי להישאר בירושלים....אני פלסטיני חופשי במחשבות שלי ובדעות שלי. ובהתנהגותי ובתרבותי. הלאום הפלסטיני הוא זהותנו ואיך אני יכול להתנתק מזהותי ומהלאום שלי. למרות שאני חיי תחת שלטון ישראלי בכוח זאת לא אומרת שאני מכחיש את הלאום הפלסטיני. דרך אזרחות זאת יש מטרה אני נשאר בירושלים עיר המולדת שלי. הסכמתי זאת לא סותרת ולא מתנגדת לזהותי הפלסטינית".

סאמי: "לגבי מצבנו בירושלים אנו קבלנו האזרחות בכוח בגלל המלחמה והכיבוש. לא בקשנו אותה. או עוזבים את מקום המולדת או מקבלים בשלטון הקיים. אני גאה שנשארנו בירושלים מקום המורשת שלי ושל משפחתי... אני בעל תושב קבע אם אסכים לקבל את האזרחות הישראלית כדי להישאר באדמה ולא לצאת ואם מסרב מסיבות פוליטיות. אם לקבלת האזרחות יש פן פוליטי שמשפיע עליי אז אני מסרב. אנו חיים במצב אי וודאות אף אחד לא יודע מה עתידה של ירושלים. האי וודאות הזאת משפיעה עלי לרעה. לגבי הלאומיות הפלסטינית שלי אני ומשפחתי וכל העם הפלסטיני פלסטינים בדם במולדת שלנו למרות שאנו חיים תחת שלטון ישראלי שהוכפפה עלינו. את המנהגים שלי פלסטינים, החתונות שלנו על פי המורשת הפלסטינית, התרבות שלנו פלסטינית".

5. סיכום ומסקנת

ראיונות העומק מראים כי ישנו מתח פנימי מובנה בין ההזדהות הלאומית הפלסטינית של תושבי ירושלים, לבין קבלת אזרחות ישראלית.

רוב המרואיינים תופסים זהויות אלו כמתנגשות. בה בעת, המרואיינים - גם אלו שמעדיפים להישאר במעמד של תושבי קבע - מכירים ביתרונות הגשמיים הגלומים בקבלת אזרחות לרבות מעמדה הקבוע וחופש התנועה והמגורים שהיא מאפשרת. מן הראיונות עולות אסטרטגיות של התמודדות עם מתח פנימי מובנה זה. במוקד האסטרטגיות הללו: ראיה מורכבת של מושג האזרחות: זו נועדה לצרכים "בירוקרטיים", אך אינה משקפת מוקד להזדהות לאומית. גישה דומה עולה גם ביחס לרשות הפלסטינית. המרואיינים מזהים עם הקולקטיב הפלסטיני, אך לא מזדהים עם היישות הפוליטית הפלסטינית של הרשות. זהו מודל זהות מעורב. מחד, המרואיינים תופסים את זהותם הפלסטינית כפירמורדיאלית, ולא משפעת מנסיבות פוליטיות של פיצול העם הפלסטיני בין יישויות פוליטיות שונות. מאידך, יש ממד פוסט-מודרני בזהות זו, היות שאדם אחד נושא מספר זהויות בהקשרים שונים: זהות רגשית/קולקטיבית לצד זהות (לעתים שתיים) המספקת צרכים גשמיים בלבד.

ביבליוגרפיה:

* Bar-Tal, D. (2007*). Living with the conflict: Socio-psychological analysis of the IsraeliJewish society*. Jerusalem: Carmel (in Hebrew).
* Brewer, M. & Gardner, M. (1996*). Who is thus "we"? Levels of collective identity and self representations.* Journal of Personality and Social Psychology. 71, 83-93.
* Erikson, E. H. (1980). *Identity and the life cycle.* New York: Norton.
* Klein, M. (2008). *Jerusalem as an Israeli Problem—A Review of Forty Years of Israeli Rule over Arab Jerusalem*. Israel Studies, 13(2), 54-72.
* Marcia, J.E. (1966). *Development and validation of ego identity status*. Journal of Personality and Social Psychology, 3, 551–558.
* Marcia, J.E. (1980). *Identity in adolescence*. In J. Adelson (Ed.), Handbook of Adolescent Psychology (pp. 159-187). New York: John Wiley.
* Marcia, J.E. (1993). *Ego Identity: Handbook for Psychosocial Research* (pp. 173-205). New York: Springer-Verlag.
* Sa'ar, A., & Yahia-Younis, T. (2008). *Masculinity in Crisis: The Case of Palestinians in Israel*. British Journal of Middle Eastern Studies, 35(3), 305-323.
* Smith, A. (2000*). The nation in history - Historiographical Debates about Ethnicity and Nationalism*. New England: Brandeis University Press .
* Smith, A. (2004). *Chosen Peoples: Sacred Sources of National Identity*. Oxford : Oxford University Press.
* Weingrod, A., & Manna, A. (1998). *Living along the Seam: Israeli Palestinians in Jerusalem.* International Journal of Middle East Studies, 30(3), 369-386.
* אריאלי,ת' וכהן,נ'.(2013). פוליטיקה-סביב קונפליקט כשדה מחקר: אתגרים ומדגם כדור השלג: המכון ליחסים בינלאומיים ע"ש לאונרד דיוויס.
* [הורודניצ'אנו](https://news.walla.co.il/writer/1180), מ'.(2021). זינוק זינוק בבקשות לקבלת אזרחות של תושבי מזרח ירושלים, ירידה במספר האישורים, וואלה, 6 ינואר
* [הורודניצ'אנו](https://news.walla.co.il/writer/1180), מ'. (2021) ביהמ"ש הורה לבחון מחדש בקשת אזרחות של תושבת מזרח ירושלים: "הליך פגום", וואלה, 21 ינואר
* להרס, ל'. (2013). משא ומתן על ירושלים עיון בתהליכי המשא ומתן הישראלי-פלסטיני בסוגיית ירושלים 1993-2011, מכון ירושלים לחקר ישראל
* עמירב, מ'. )2007( . *סינדרום ירושלים כך קרסה המדיניות לאיחוד ירושלים 2007-1967* .תל אביב: כרמל.
* רמון, א'. )2017(. *תושבים, לא אזרחים ישראל וערביי מזרח-ירושלים,* 1967-2017 .ירושלים: יד בן צבי.
* אנדרסון, ב', (1999). *קהילות מדומיינות.* תל-אביב: האוניברסיטה הפתוחה.
* בן-פורת, א', (2003). *כדורגל ולאומיות.* תל-אביב: הוצאת ריסלינג.
* כהן, א', (2006). *יהודים לא-יהודים. זהות יהודית ישראלית ואתגר הרחבת הלאום היהודי.* ירושלים: מכון שלום הרטמן, הפקולטה למשפטים, אוניברסיטת בר אילן וכתר.
* הלשכה המרכזית לסטטיסטיקה (2021), לקט נתונים לרגל יום ירושלים
* סמית, א'. (2002). *האומה בהיסטוריה*. ירושלים: מרכז שזר
* קורח מ', וחושן מ'. (2020) על נתוניך ירושלים: מצב קיים ומגמות לשינוי
* רמון, א'. (2017). *תושבים, לא אזרחים ישראל וערביי מזרח-ירושלים, 1967-2017* .ירושלים: יד בן צבי
* ססר,א'.(2014). *לאומיות, זהות ופוליטיקה*- ישראל והמזרח התיכון: מחקרים לכבודו של פרופ' אשר ססר\ עורכים: מאיר ליטבק, ברוס מדי ויצמן. רמת אביב: מרכז משה דיין ללימודי המזרח התיכון ואפריקה, אוניברסיטת תל אביב.
* הלפרין,ע'.אורן,נ'. בר-טל, ד'.(2010). חסמים לשלום בסכסוך הישראלי-פלסטיני. עורך: בר-סימון, י'. (2010). בתוך: חסמים סוציו-פסיכולוגים בפתרון הסכסוך הישראלי-פלסטיני: מבט אל החברה היהודית-ישראלית (עמ' 27-40). ירושלים: מכון ירושלים לחקר ישראל.

-

- סמוחה,ס'.(2000). סוציולוגיה ישראלית: המשטר של מדינת-ישראל: דמוקרטיה אזרחית אי-דמוקרטיה או דמוקרטיה אתנית: אוניברסיטת תל-אביב.

- שנהב, י' (2001). פתח דבר: זהות בחברה פוסט-לאומית. תיאוריה וביקורת 19: 5-15.